b'\n_START_ARTICLE_\nStanka Hrastelj\n_START_SECTION_\n\xc5\xbdivljenje\n_START_PARAGRAPH_\nStanka Hrastelj \xc5\xbeivi v Kr\xc5\xa1kem. Gimnazijo je obiskovala v Bre\xc5\xbeicah in se po maturi vpisala na  \xc5\xa1tudij teologije na Univerzi v Ljubljani. _NEWLINE_Leta 2001 je bila na festivalu mladih literatov Slovenije Ur\xc5\xa1ka izbrana za najbolj\xc5\xa1o mlado pesnico. Leta 2005 je pri novome\xc5\xa1ki zalo\xc5\xbebi Goga objavila zbirko poezije Nizki toni in zanjo na knji\xc5\xbenem sejmu prejela nagrado za najbolj\xc5\xa1i literarni prvenec. V okviru Slovenskih dnevov knjige 2007 v Mariboru je na pesni\xc5\xa1kem turnirju osvojila naziv vitezinja poezije. Leta 2009 je pri ljubljanski \xc5\xa0tudentski zalo\xc5\xbebi objavila drugo zbirko poezije Gospod, nekaj imamo za vas, s katero se je uvrstila v o\xc5\xbeji izbor za Jenkovo nagrado. Roman Igranje, ki je iz\xc5\xa1el pri zalo\xc5\xbebi Mladinska knjiga, je njeno prvo prozno delo, za katerega je prejela Modro ptico._NEWLINE_Njena dela so dosegla \xc5\xa1tevilne objave tako v doma\xc4\x8dih kot tujih antologijah, zbornikih in revijah. Posamezne pesmi in prozni odlomki so prevedeni in objavljeni v nad dvajset svetovnih jezikov. Je redna gostja referen\xc4\x8dnih literarnih festivalov in prireditev v mednarodnem prostoru. Za svoje delo je prejelo ve\xc4\x8d nominacij in nagrad. Je avtorica spremnih besed, urednica, organizatorka prireditvenega programa, moderatorka literarnih pogovorov in mentorica literarnih delavnic. Ukvarja se tudi s prevajanjem, predvsem s poezijo iz B/H/S jezikov. Je \xc4\x8dlanica Dru\xc5\xa1tva slovenskih pisateljev. Od leta 2009 samostojna kulturna delavka. Poleg literature se ukvarja z oblikovanjem keramike.'